[Video] Internet op hol oor drie manne wat op plaaspad litte losmaak‘n Skermskoot uit die video ŉ Video waarin drie jong mans van Stellenbosch in die Wes-Kaap ná ŉ lang dag op ŉ plaaspad litte losmaak op die maat van Brenda Fassie se “Vul’indela”, versprei soos ŉ veldbrand op sosiale media. Marnus Kruger (26), Jaco Stofberg (19) en Ryan Hayes (23) het pas vanaf Stellenbosch by die Hammelhoek-plaas tussen Calvinia en Sutherland aangekom, en “wou maar net die einde van die lang pad vier”, vertel Kruger. Hayes se ouers het aandele in dié plaas en die groep vriende het vir die naweek weggebreek. “Dit was ŉ lang pad na die plaas gewees, en ons het boonop nog drie pap bande ook langs die pad gekry. Die grondpad is veral sleg. Toe ons uiteindelik by die plaas aankom en die laaste plaashek oopmaak, het ‘Vul’indela’ op die radio gespeel, en ons het net begin dans. Ryan het ons met sy selfoonkamera afgeneem wat hy op die instrumentpaneel gesit het.” Hayes het dié video byna ŉ week later op sy Instagram-profiel gelaai. Dit was skaars ŉ dag, toe het die video soos ŉ veldbrand op sosiale media begin versprei. ŉ Gewilde blad op Facebook, “Afrikaanse memes”, het dié video ook gedeel, en dit is nou al meer as 1,2 miljoen keer op Facebook gekyk. “Ons het dit glad nie verwag nie. Vriende van wyd en syd stuur kort-kort boodskappe om te sê hulle het die video of nuus van ons êrens gesien. Ons wou maar net op die maat van só ŉ lekker liedjie Afrika en ŉ wegbreek-naweek vier, en dis gaaf as mense dit ook geniet.” https://www.facebook.com/johan.coffee/videos/10154417862927797/